**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

Nr. \_\_\_\_\_ din \_\_\_\_\_\_\_\_ 2025

**REFERAT DE APROBARE**

**la proiectul de hotărâre privind aprobarea acordului de parteneriat între municipiul Câmpulung Moldovenesc și Comuna Cumpăna, județul Constanța, în vederea organizării Taberei de vară pentru elevii cu rezultate deosebite obținute în anul școlar 2024-2025**

 Din perspectiva preocupării actuale pentru creșterea performanțelor școlare, municipalitatea este deschisă la propuneri de genul celei avansate de Comuna Cumpăna, jud. Constanța, reprezentată prin primar Mariana Gâju, prin care ne propune realizarea unei tabere de vară, în luna iulie-august a acestui an, pentru elevii olimpici și cu rezultate deosebite la învățătura în anul școlar 2024-2025.

 Organizarea acestei tabere își propune oferirea unei alternative de petrecere a timpului liber specific vacanței de vară pentru copiii cu rezultate deosebite la învățătură si posibilități materiale reduse.

 Pentru realizarea acestor acțiuni comune este necesară încheierea unui acord de parteneriat între municipiul Câmpulung Moldovenesc și comuna Cumpăna, județul Constanța prin care părțile își asumă următoarele obligații:

 - să identifice elevii cu rezultate deosebite la învățătură pentru a participa la această tabără de vară (grup de maxim 22 persoane, compus din elevi, însoțitori și șofer/șoferi);

 - să suporte toate cheltuielile de cazare, masa, transport local și intrări la obiectivele turistice ale grupului oaspete;

 - să suporte cheltuielile de transport ale grupului propriu;

 - să facă cunoscut partenerilor listele cu membrii grupului participant;

 - să desfășoare programe în concordanță cu principiul sprijinului reciproc.

 Cheltuielile suportate de către municipiul Câmpulung Moldovenesc cu această ocazie sunt în sumă de 30.000 lei.

 Astfel, apreciem că organizarea acestei acțiuni constituie un stimulent acordat elevilor cu rezultate foarte bune la învățătură.

 Cu aceste precizări, inițiez prezentul proiect de hotărâre pe care îl supun spre dezbatere și aprobare Consiliului local.

 **PRIMAR,**

 **Negură Mihăiță**